हमें चश्मेवाला एक कर्मठ जनसेवक प्रतीत हुआ। बेचारा अपनी व्यक्तिगत निगरानी में नाली का कबाड़ निकलवा रहा और सड़क का उसमें भरवा रहा है। हमने एक नागरिक के नाते अपनी जानकारी उसे पेश की, "एक ओर नाली साफ़ की जा रही है और दूसरी तरफ़ उसमें बाहर का कचरा भरा जा रहा है। इससे तो नाली रुकी रहेगी।" उसने हमारी बात ग़ौर से सुनी और किसी भोलू को आवाज़ लगाई। "यस सर!" कहते एक मरियल-सा इंसान प्रकट हुआ। चश्मेवाले ने उसे ठेकेदार को हाज़िर करने का निर्देश दिया। ठेकेदार किसी और महल्ले की नाली-सफ़ाई की निगरानी कर रहा था। उसे उसके 'सैल फ़ोन' पर ख़बर दी गई कि सफ़ाई-निरीक्षक साहब ने उसे तलब किया है। वह आयातित 'आफ्टर शेव' और गाड़ी में गमकता हुआ आया। उसके और 'साहब' के बीच कुछ देर कानाफूसी हुई और वह चला गया। हमने चश्मेवाले को उत्सुकता से देखा। उसने हमें ज्ञान दिया, "नाली की सफ़ाई से हम समाज का विकास कर रहे हैं।